CELEX: 
Language: sk
Date: 2018-07-18 00:00:00
Title: VYKONÁVACIE ROZHODNUTIE KOMISIE (EÚ) …/… o prijatí technických noriem a formátov potrebných na automatické priraďovanie prostredníctvom spoločnej IT platformy s použitím európskej klasifikácie a interoperability medzi vnútroštátnymi systémami a európskou klasifikáciou

VYKONÁVACIE ROZHODNUTIE KOMISIE (EÚ) …/…
            
            
               z 18. 7. 2018
            
            
               o prijatí technických noriem a formátov potrebných na automatické priraďovanie prostredníctvom spoločnej IT platformy s použitím európskej klasifikácie a interoperability medzi vnútroštátnymi systémami a európskou klasifikáciou 
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/589 z 13. apríla 2016 o Európskej sieti služieb zamestnanosti (EURES), prístupe pracovníkov k službám v oblasti mobility a o ďalšej integrácii trhov práce a o zmene nariadenia (EÚ) č. 492/2011 a (EÚ) č. 1296/2013
                  1
               , najmä na jeho článok 19 ods. 6,
            
            
            
               keďže:
            
            
               (1)Nariadením (EÚ) 2016/589 sa zriaďuje spoločná IT platforma na účely priraďovania voľných pracovných miest k žiadostiam o zamestnanie a životopisom (profily uchádzačov o zamestnanie) v Európskej únii.
            
            
               (2)S cieľom umožniť priraďovanie voľných pracovných miest k žiadostiam o zamestnanie a k profilom uchádzačov o zamestnanie sa informácie musia vymieňať podľa jednotného systému v zmysle článku 17 nariadenia (EÚ) 2016/589 na základe spoločných technických noriem a formátov.
            
            
               (3)S cieľom umožniť v rámci spoločnej IT platformy kvalitné priraďovanie vo viacerých jazykoch sa v článku 19 nariadenia (EÚ) 2016/589 stanovuje používanie Európskej klasifikácie zručností, kompetencií, kvalifikácií a povolaní.
            
            
               (4)Členské štáty, ktoré sa rozhodnú nepoužívať európsku klasifikáciu vo svojich vnútroštátnych systémoch pre voľné pracovné miesta a profily uchádzačov o zamestnanie pripojené k jedinému koordinovanému kanálu, v zmysle článku 18 nariadenia (EÚ) 2016/589, musia na to, aby sa umožnila interoperabilita, vytvoriť krížové odkazy medzi klasifikáciami, ktoré využívajú ich systémy, a európskou klasifikáciou.
            
            
               (5)Vytvorenie krížových odkazov medzi vnútroštátnymi, regionálnymi alebo odvetvovými klasifikáciami a európskou klasifikáciou si vyžaduje vytvorenie a pravidelnú aktualizáciu inventárov a tabuliek určených pre krížové odkazy.
            
            
               (6)Na uľahčenie vytvorenia a aktualizácie takýchto inventárov a tabuliek určených pre krížové odkazy a následnej výmeny informácií založenej na krížových odkazoch by Komisia mala poskytnúť podporu prostredníctvom potrebných technických noriem, formátov a vhodných technických aplikácií.
            
            
               (7)Uverejnením tabuliek pre krížové odkazy jednotlivých štátov a ich výmenou s Komisiou a ostatnými členskými štátmi členské štáty prispejú k rozvoju a zlepšovaniu európskej klasifikácie a služieb a nástrojov, ktoré poskytuje EURES, ako sú algoritmy vyhľadávania a nástroje priraďovania. 
            
            
               (8)Opatrenia stanovené v tomto rozhodnutí sú v súlade so stanoviskom výboru EURES,
            
            
               PRIJALA TOTO ROZHODNUTIE: 
            
            
               Článok 1
               Predmet úpravy a rozsah pôsobnosti
            
         
         
            
               Týmto rozhodnutím sa stanovujú technické normy a formáty potrebné na automatické priraďovanie prostredníctvom spoločnej IT platformy s použitím európskej klasifikácie a interoperability medzi vnútroštátnymi systémami a európskou klasifikáciou.
            
            
               Článok 2
               Vymedzenie pojmov
            
            
               Na účely tohto rozhodnutia sa uplatňuje toto vymedzenie pojmov:
            
            
               a)„tabuľky pre krížové odkazy“ sú strojovo čitateľné tabuľky zhody, ktoré vyjadrujú, ako pojmy v jednej klasifikácii súvisia s jedným alebo viacerými pojmami v inej klasifikácii. Tabuľky pre krížové odkazy sa používajú na automatické transkódovanie informácií na účely automatického priraďovania prostredníctvom spoločnej IT platformy;
            
            
               b)„strojovo čitateľný“ znamená, že informácie sa predkladajú vo formáte, ktorý je ľahko čitateľný pre počítač; 
            
            
               c)„transkódovanie“ je proces konverzie informácií z jednej formy kódového vyjadrenia na inú; 
            
            
               d)„syntax“ sú pravidlá a mechanizmy na predkladanie informácií štruktúrovaným spôsobom; 
            
            
               e)„platforma služieb ESCO“ je webová stránka, na ktorej Komisia zverejňuje Európsku klasifikáciu zručností, kompetencií, kvalifikácií a povolaní, a ktorá je verejne prístupná
                  2
               . 
            
            
               Článok 3
               Vytvorenie tabuliek pre krížové odkazy
            
            
               1.Členské štáty, ktoré používajú vnútroštátne, regionálne alebo odvetvové klasifikácie pri zaznamenávaní informácií týkajúcich sa povolaní, zručností alebo kompetencií vo vnútroštátnych systémoch pre voľné pracovné miesta alebo profily uchádzačov o zamestnanie pripojené k jedinému koordinovanému kanálu v zmysle článku 18 nariadenia (EÚ) 2016/589, musia na účely ich sprístupnenia na portáli EURES v súlade s článkom 17 ods. 1 nariadenia (EÚ) 2016/589 vytvárať a používať strojovo čitateľné tabuľky pre krížové odkazy medzi každou z týchto vnútroštátnych, regionálnych a sektorových klasifikácií a európskou klasifikáciou prijatou podľa článku 19 ods. 2 nariadenia (EÚ) 2016/589.
            
            
               2.Členské štáty vytvárajú tieto tabuľky v súlade so spoločnými technickými normami a formátmi s cieľom umožniť efektívne automatické priraďovanie prostredníctvom spoločnej IT platformy uvedenej v článku 19 ods. 6 nariadenia (EÚ) 2016/589. 
            
            
               3.Technické normy a formáty uvedené v odseku 2 pozostávajú zo:
            
            
               a)súboru informácií, ktorý sa má do tabuliek pre krížové odkazy zahrnúť,
            
            
               b)syntaxu na vyjadrenie tohto súboru informácií. 
            
            
               4.Európsky úrad pre koordináciu siete EURES oznamuje a sprístupňuje technické normy a formáty uvedené v odseku 2 na extranete portálu EURES
                  3
               . 
            
            
               5.Ako sa stanovuje v článku 19 ods. 5 nariadenia (EÚ) 2016/589, Európska komisia a Európsky úrad pre koordináciu siete EURES poskytujú členským štátom pri vytváraní krížových odkazov podporu. Sprístupní sa najmä aplikácia určená na pomoc pri vytváraní a aktualizácii inventárov a tabuliek pre krížové odkazy. 
            
            
               6.Členské štáty, ktoré používajú európsku klasifikáciu na vnútroštátnej úrovni podľa článku 19 ods. 4 nariadenia (EÚ) 2016/589, nemusia vytvárať tabuľky pre krížové odkazy, ako sa uvádza v tomto rozhodnutí.
            
            
               7.V súlade s postupmi stanovenými v článku 6 môže Európsky úrad pre koordináciu siete EURES technické normy a formáty aktualizovať.
            
            
               Článok 4
               Zabezpečenie interoperability so spoločnou IT platformou prostredníctvom tabuliek pre krížové odkazy
            
            
               Tabuľky pre krížové odkazy uvedené v článku 3 sa používajú na automatické transkódovanie informácií o voľných pracovných miestach alebo o profiloch uchádzačov o zamestnanie na účely automatického priraďovania prostredníctvom spoločnej IT platformy. Členské štáty zabezpečia, aby sa všetky kódy ich vnútroštátnych, regionálnych a odvetvových klasifikácií v prípade voľných pracovných miest a profilov uchádzačov o zamestnanie podľa článku 17 ods. 1 nariadenia (EÚ) 2016/589 boli pomocou tabuliek pre krížové odkazy na transkódovanie nahradené alebo doplnené zodpovedajúcimi kódmi európskej klasifikácie, a to pred tým, ako sa sprístupnia na portáli EURES.
            
         
         
            
               Článok 5
               Uverejnenie tabuliek pre krížové odkazy
            
            
               Členské štáty sprístupnia svoje tabuľky pre krížové odkazy tak, že ich uverejnia na platforme služieb ESCO pomocou noriem a formátov definovaných v článku 3 ods. 2.
            
            
               Článok 6
               Správa a aktualizácia technických noriem a formátov
            
            
               1.Všetky členské štáty vymenúvajú a prostredníctvom svojich národných úradov pre koordináciu siete EURES oznamujú Európskemu úradu pre koordináciu siete EURES údaje o jednotnom kontaktnom mieste, kam môžu byť adresované všetky žiadosti, otázky a oznámenia týkajúce sa uplatňovania tohto rozhodnutia. 
            
            
               2.Koordinačná skupina pre EURES uvedená v článku 14 nariadenia (EÚ) 2016/589 raz za rok preskúma uplatňovanie tohto rozhodnutia.
            
            
               3.Európsky úrad pre koordináciu siete EURES môže aktualizovať technické normy a formáty uvedené v článku 3 ods. 2, ak je to v záujme efektívneho automatického priraďovania prostredníctvom spoločnej IT platformy potrebné.
            
            
               4.Pred prijatím každej novej verzie technických noriem a formátov a jej sprístupnením na extranete portálu EURES sa Európsky úrad pre koordináciu siete EURES formálne poradí s koordinačnou skupinou pre EURES.
            
            
               Článok 7
               Nadobudnutie účinnosti
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               V Bruseli 18. 7. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 107, 22.4.2016, s. 1.
               
               
                  
                     (2)
                  
                        
                  
                     http://ec.europa.eu/esco
                  
               
               
                  
                     (3)
                  
                        http://eures.europa.eu